text:
✽✽ Par un moment, fasìn finte di jessi tornâts frutins, di lâ indenant cence tancj prejudizis tal cjâf, e fasìn chel zûc dulà che si scuen, cuntun lapis, lâ daûr ai puntins numerâts: ae fin e salte fûr une figure.
Po ben, partìn dal prin e lu clamìn “furlans”.
✽✽ O vin simpri dite che o sin un popul, segnât di une sô storie, di une sô lenghe, di une sô culture. Chestis carateristichis, metudis jenfri un contest fisic, gjeografic, politic clâr e net tant che il nestri, nus àn puartâts a definîsi nazion: la nazion furlane, juste apont. Anìn indenant cul lapis, e viodìn che nol è avonde definîsi, se po dopo a cheste definizion no i corispuint une rapresentazion istituzionâl direte: o sin une nazion cence stât. A dîle dute, o sin une nazion intun altri stât, la Italie.
✽✽ Cualchidun al pense che e sedi rivade la ore di rompi cheste situazion e che la uniche strade e sedi chê de indipendence dal stât talian. Duncje al à metût in vore un referendum in rêt par viodi cui che al è dacuardi su cheste idee. Il program, cui che a son e ce che a pensin i promotôrs, e ancje tocs de lôr vite, a son sul numar di Setembar dal gjornâl.
✽✽ O vin di jessi clârs su chest: la situazion li che si cjate il Friûl e je chê che a disin lôr. No dome: e je chê che ducj i furlans – che si clamin autonomiscj, furlaniscj, indipendentiscj o cemût che o vês voie – a stan disint di simpri.
Cumò si scuen fermâ il lapis, par decidi se lâ indenant o fermâsi. Ce isal saltat fûr fin cumò dal nestri dissen? Dome veretâts, robis che o savìn di simpri, che tancj furlans a àn provât a sburtâ sul plan de cussience e des lotis.
✽✽ Ce podaressial fermâ la nestre man? Cualchidun lu a bielzà dite: no i plâs che il referendum al sedi poiât de Leghe. Di sigûr, ancje cu la elezion dal triestin Fedriga a segretari regjonâl, cu lis ambiguitâts e lis posizions dal Cjaruç, i dubis su ce che al reste di furlan te Leghe a son ducj. Ma si puedial dî di no a di un partît se il referendum, par sô stesse nature, si vierç a ducj?
✽✽ Altris a àn pôre di jessi metûts in bande. Si son simpri declarâts indipendentiscj, ma cumò, viodût che no son lôr a gjestî lis robis, si tirin indaûr cu la scuse che no son madûrs i timps. Po dopo, a rivin chei che a fevelin dome par fâ viodi che a son ancjemò vîfs, dal pont di viste anagrafic e no dal sigûr politic.
✽✽ I dubis a àn simpri di jessi rispietâts, par altri no àn di puartâ aghe a chei che a àn simpri dite “Cjalait i autonomiscj furlans che no si metin mai dacuardi”.
✽✽ Jo o disarès duncje che o podìn lâ indenant cul nestri lapis. Al sarès dibant fevelâ tant di Scozie o di Catalogne se no si scomence a mostrâ la muse.
✽✽ Il referendum al va indenant fin ae fin di Otubar. In trops che a votaran e je la vere vitorie o la disfate de consultazion. E no volarès mai che la dì dopo, i talianots e i lôr servidôrs a fasedin fieste ancjemò une volte su lis division e il sotanisim dai furlans. ❚
DREE VALCIC
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


c: text/html

text:
Al Laite la chef stelade Fabrizia Meroi e propon une cusine dal teritori, tra tradizion e inovazion.
I foncs e i lichens dai boscs, i rauçs e lis patatis viole, lis trutis e i salmerins, il cjamoç e il cjavrûl, il gjal di mont. Chê di Fabrizia Meroi e je une cusine di mont, moderne e fûr dal ordenari, che e partìs de tradizion, ma le inove cun inteligjence e sensibilitât. Un impegn che al tache scuasi 30 agns indaûr cuant che Fabrizia, furlane di Cividât, e l’om Roberto Brovedani, sapadin, a rilevin il Keisn, vecjo bar cun stube a Sapade, che, in mans ae cubie, e devente cûr de cusine locâl. E, cuant che il locâl – in graciis dal bon acet dai clients – nol baste plui, Fabrizia e Roberto a cuistin une cjasute tipiche te borgade Hoffe e le comedin. Li a van a vivi e a puartin il ristorant. Al nas il Laite (par sapadin al vûl dî clevis), che al jentre tal olimp de cusine taliane cuntune stele Michelin – une conferme, stant che ancje il Keisn le veve vude – e i trê pirons dal Gambero Rosso.
La cjase e à dôs salutis – une dal Votcent e chê altre di doi secui plui vecje -, rivistudis di len e plenis di robis antighis, deliziosis te lôr semplicitât e calôr. Tune atmosfere cence timp, ae lûs di vecjos ferâi, si cercin plats siôrs di savôrs e di profums, che a pandin la grande atenzion ai prodots dal teritori: «In dutis lis puartadis al è alc dal puest» e marche Fabrizia, che lis prepare. Chef autodidate, cun mame e none coghis te ostarie di famee e esperiencis formativis, curtis, ma iluminantis, li di Gianni Cosetti al Roma di Tumieç, e po li di Enzo De Prà e Gianfranco Vissani, Fabrizia e cambie il menù daûr de stagjon e des materiis primis a disposizion, mai procuradis masse distantis dal Laite, lant par boscs e prâts a cjapâ sù jerbis, flôrs e fen, o poiantsi a piçui produtôrs locâi, custodis di tesaurs di gust e di memorie tant che i fasûi Gialet (presidi Slow Food), il speck (cence vues), i formadis di malghe. Fabrizia ju cîr, ju lavore, ju cumbine. Cualitât, creativitât e costance che a vegnin premiadis de vuide dal Espresso 2013 cul titul di “Coghe dal an”. Roberto nol è di mancul. Lui, che al figote i clients in sale e al cure cun competence e passion la ufierte di vins (di dut il mont) e distilâts dal Laite, tal 2015, pe stesse vuide, al è “Sommelier dal an” e, tal 2017, la sô e je stade la “Cantine dal an”.
La cubie pluripremiade no smet di vê siums. Traviers de sô ativitât, si impegne, dì par dì, a fâ cognossi, protezi e valorizâ lis ecelencis dal teritori – di meti tal plat -, judant e premiant produtôrs e afinadôrs coragjôs e plens di talent. Un ricognossiment a chei che no si plein ae omologazion dai savôrs e duncje ae pierdite di savês e tradizions. Cun chest spirt, di cualchi an, al è stât salvât il saurnschotte, il tipic formadi fresc aromatizât cul dragoncel di mont. Lu faseve aromai dome cualchi vecje, masse pôc par dâi un avignî. Cussì, une piçule, ma determinade, scuadre di ristoradôrs, fedârs e titolârs di diferentis ativitâts sapadinis – cun a cjâf Fabrizia Meroi – si è dade da fâ par rivâ a inzornâ la recipe chel tant che al bastave par produsi il formadi diretementri te latarie dal paîs, la Plodar Kelder, tal rispiet di ogni normative.
Il goloseç si pues cerçâlu al Laite, li che al è protagonist di plui puartadis. Il dopli menù dal ristorant al è intitulât par sapadin: l’Asou, che al vûl dî cussì, cui classics di stagjon, e il plui inovatîf Plissn, ven a stâi lis gusielis dai peçs che Fabrizia e dopre tai siei plats tant che il vueli di latifoliis, parcè che il bosc al regale, a cui che lis sa viodi, mil maraveis. Intal menù, si cjatin il rauç compagnât cun capûs, formadi di cjavre, maionese al savôr di naranç e trifule, e il cierf cun patatis, musclis e cirmul. E ancjemò il purcit cun verze, cren e trape. Tradizion e inovazion par valorizâ il teritori tai plats. E tai plats al è tant Friûl: dai formadis di malghe ai miluçs cjargnei, che a insiorin la recipe che o presentìn chi in bande. Fabrizia e Roberto no àn dal sigûr spietât che il Parlament al concedès al Comun di Sapade, daspò agns di bataiis, di passâ dal Venit al Friûl-Vignesie Julie (indi fevelìn a pagjine 9). Il Friûl, che Sapade e faseve part fin al 1852, la cubie lu à tamesât par dret e par ledrôs par vie di chê stesse lidrîs tra comunitâts che i confins dal Stât talian no àn mai dividût. «Culture, storie, sintiment e tradizion nus tegnin dongje», a disin Fabrizia e Roberto. E ancje la cusine, o zontìn nô. «Finalmentri – a marchin -, daspò di une vore di timp, si sint aiar bon, aiar di cambiament, cjariât di otimisim e di sperance par une cressite dal paîs che e pues dâ tant ancje al Friûl».
di Erika Adami
Sapade e Friûl unîts ancje in taule............
Al Laite la chef stelade Fabrizia Meroi e propon une cusine dal teritori, tra tradizion e inovazion.

robotstxt: allowed

filter: keep


text:
Inte societât taliane a soflin a fuart aiars di crisi, che a sburtin il Stât a frontâ il risi di un “default” cirint di sparagnâ, a scomençâ dai siei anei plui debui: Comuns e Provinciis. I prins a vignaran ingrumâts in realtâts plui gruessis, alc che al somee ai vecjos mandaments. Lis secondis invezit a laran probabilmentri a disparî, stant che pal plui la int e stime che no coventin a nuie e che dut câs lis competencis che a àn a podaressin jessi davueltis de Regjon o dai Comuns. In Friûl la partide e je ancjemò plui complicade parcè che la Regjon e à competence primarie in materie istituzionâl: se e volès fâ une leç che e discipline in maniere difarente i siei ents locâi e podarès fâlu.
Il president de zonte regjonâl Renzo Tondo al à mostrât la volontât di vierzi une consultazion su la utilitât des Provinciis, lant a clamâ i citadins de Regjon a votâ intun referendum se tignî o sierâ chescj ents intermedis. Ma zaromai intant che il Guvier al discuteve de manovre economiche cu la idee di sierâ lis Provinciis sot dai 300 mil abitants, su la gnove configurazion teritoriâl si è daurman impiade la polemiche. La possibilitât di tornâ a disegnâ il cuadri istituzionâl de Regjon e à sbrenât la fantasie sedi dai autonomiscj nostrans che dai triestin, ducj concentrâts su la discussion dal avignî di Gurize e de sô Provincie. Lis diviersis opinions a àn vut bon o trist acet a seconde dai interès politics e economics che a àn tocjât, ma la idee vignude fûr cun plui fuarce e je chê, par sigûr no gnove, di proponi di une bande il Friûl storic e di chê altre bande la aree metropolitane di Triest. Cheste propueste e à subit stiçât reazions. Se un conseîr regjonâl influent tant che Gaetano Valenti, ex sindic dal Pdl, al à mostrât di jessi favorevul ae opzion furlane, tancj altris oms politics a son cuintri.
Il grop plui gruès di disberdeâ dut cas al è simpri chel, ven a stâi chel dal Friûl che al sta di là dal Lusinç. Aial di stâ cun Udin e Pordenon, di bessôl o cun Triest? Interogatîf che al plate une altre domande di fonde. Gurize ise furlane o no? A rispuindi sul argoment cuntune biele ricercje sul teme, su “Sot la Nape” al è stât di resint Lucio Peressi, colone de Societât Filologjiche Furlane ma soredut om di studis che nol lasse nuie al câs e al prejudizi. Al è lui che al pues vuidânus a scrutinâ la vere nature di chest teritori e lis resons che a puartin a dineâle.
Cemût mai isal cussì dificil rivâ a une definizion clare di chest teme? Gurize ise Friûl orientâl o no?
Sigûr che li al è Friûl. Lu mostre in maniere clare no dome la gjeografie, ma ancje la cartografie storiche, ancje se tai ultims agns cheste denominazion e ven simpri plui platade e e finìs par jessi cuasi dismenteade.
E parcè si platie cheste condizion furlane des tieris di là dal Iudri?
Par solit inte storie lis resons par mudâ denominazion a un teritori a son di caratar politic o militâr. Di esemplis a ‘nt vin ancje dongje di nô. La Istrie e stade intun secul prin austriache, po taliane, po jugoslave e cumò i siei abitants a passin par cravuats o slovens. Un robe compagne e je capitade a Gurize, austriache prin, taliane dopo: ma tiermins tant che “giuliana” o “Isontino” no son mai stâts doprâts fintremai che nol è coventât dineâ la partignince furlane di Gurize e dal so teritori dulintor, che a àn clare contiguitât cui cunfradis furlans di cà dal Iudri.
Ise une operazion politiche o dome une semplificazion? Colpe dai sorestants o salacor di noaltris gjornaliscj?
Al po stâi che la superficialitât di tancj che a lavorin cui mieçs di comunicazion e vedi puartât a banalizâ il teme. Dut câs no si po platâsi che chest ûs de lenghe al ven daûr di tancj altris ats che a vuelin consolidâ une Regjon malsestade, artificiâl, dulà che di agnorums al è il dissen di includi Monfalcon inte aree di influence di Triest. Al è un dissen che al cîr di rivâ a chest obietîf scancelant la memorie dal teritori, lant a omologâ lis animis difarentis di cheste Regjon dulà che si è volut ancje gjavâ vie de denominazion uficiâl la liniute che e divideve dôs realtâts come Friûl e Vignesie Julie che no àn cetant di comun di spartîsi. Inte stesse maniere, viodint che i nons a son impuartants par definî lis intenzions di cui che ju dopre, o podìn concludi che platant lis lidris furlanis dal Gurizan si cîr di anestetizâ il cuarp di cheste Provincie.
Si indurmidìs il cuarp par amputâlu miôr?
Che al viodi. I leams storics, culturâi, artistics e etnografics di Gurize cul Friul a son cussì tancj di jemplâ un biel libri come “Cultura friulana del Goriziano” curât di Ferruccio Tassin tal 2003. Baste impensâsi, ancje se no ducj si visin, che la Societât Filologjiche Furlane e fo fondade intal 1919 propit a Gurize, intune citât che – apene deventade taliane – in cheste maniere si dimostrave scune di furlanetât. E a pene finide la Prime Vuere Mondiâl, costade centenârs di miârs di muarts, cheste rivendicazion no jere robe di pôc. Ma ce che al lasse scaturîts al è che plui di cualchidun, platant cheste realtât clare e nete, al à miôr cjalâ aes influencis austriachis: che a son cence altri stadis, ma si son fermadis soredut al contest citadin e burocratic. Ma intes campagnis la maniere di tirâ sù lis cjasis e il sisteme di vite, e soredut la cussience comun de int che e viveve culì a jerin aspiets che no podevin lassâ dubis: chest teritori al jere e si sintive furlan.
Lui al à cirût conferme intes testemoneancis de cartografie. Ce disino lis mapis dal passât?
Gjeografie e cartografie no àn dubis tal includi Gurize tes mapis dal Friûl e la distinzion che a fasin e je chê di “Friûl Venit” e “Friûl Austriac”, o “Friûl Gurizan”. Dut câs, simpri Friûl. E chest al vâl ancje – e simpri – par Monfalcon.
Ce documentazion aial consultât?
Inte biblioteche de Filologjiche e ta chê comunâl di Udin o ai podût cirî fûr e publicâ mapis di un periodi che al va de fin dal ‘800 al 1925. Un periodi interessant, parcè che personis gurizanis di culture e parfin istituzions di là vie no àn platât la lôr denominazion di furlanetât.
Ise une evoluzion tes denominazions?
La prime cjarte e je une mape uficiâl de Cjamare di Cumierç di fin ‘800 che e puarte parsore i progjets des tramviis che a vevin la finalitât di facilitâ i trafics e disvilupâ il teritori. Si fevele culì di Friul austriac. Inte seconde mape, editade de Utet tal 1920, la denominazion di Friûl orientâl e reste e chest al è une vore indicatif. Di chei stes agns e je une mape publicade dal editôr milanês Capello che adiriture e marche par cunfin dal Friûl il Timau. Culì, come ancje intun “Regio Decreto” dal 1925, cul Fassisim al guvier, chest teritori al ven clamât simpri Friul Orientâl.
E la Vignesie Julie di dulà saltie fûr?
E veve di jessi la denominazion taliane slargjade al teritori sloven e istrian che al veve come pont di riferiment di Triest. Viodût che la Seconde Vuere Mondiâl e à çoncjât lis concuistis di Mussolini assegnant chestis tieris ae Jugoslavie di Tito, il Stât talian al à sielzût di mantignî la denominazion “Venezia Giulia” par fâ viodi che Triest al è riferiment di une aree plui vaste de sole citât e dal Cjars dulintor.
Ce avignî alore par Gurize?
La storie e dîs a gno parê in maniere clare e indiscutibil che Gurize e je part dal Friûl. E jo o crôt che cence vê cussience des lidrîs no si ledi di nissune bande. No sai ce che a sielzaran i sorestants de Regjon, ma pensâ al Gurizan separât dal rest dal Friûl al è un cuintrisens storic e gjeografic. E o riten che i citadins dal Friûl orientâl no saressin dacuardi cuntune soluzion che e ledi cuintri de lôr storie e de lôr gjeografie.
Walter Tomada
VIERZIDURE – Isontino? No, Friûl orientâl............
Inte societât taliane a soflin a fuart aiars di crisi, che a sburtin il Stât a frontâ il risi di un “default” cirint di sparagnâ, a scomençâ dai siei anei plui debui: Comuns e Provinciis. I prins a vignaran ingrumâts in realtâts plui gruessis, alc che al somee ai vecjos mandaments. Lis secondis invezit a laran probabilmentri a disparî, stant che pal plui la int e stime che no coventin a nuie e che dut câs lis competencis che a àn a podaressin jessi davueltis de Regjon o dai Comuns. In Friûl la partide e je ancjemò plui complicade parcè che la Regjon e à competence primarie in materie istituzionâl: se e volès fâ une leç che e discipline in maniere difarente i siei ents locâi e podarès fâlu.


text:
Un dai slogans plui doprâts dal Ent turistic de Slovenie par fâ cognossi il paîs tal forest al è “Slovenija, zeleno srce Evrope” (“Slovenie, cûr vert de Europe”), ancje se di cualchi mês in ca si è zontât “I FEEL sLOVEnia” (viôt chel altri articul te pagjine). Al è facil capî il parcè: sui 20 mil 273 chilometris cuadrâts di superficie, juste la metât (10 mil 124) a son cuvierts di boscs. Un “cûr vert” magari piçul chel de Slovenie, ma che al ven protezût cun cetante atenzion a nivel statâl (lait a viodi par crodi). A prove di chest il parc nazionâl dal Triglav, che tancj Furlans a cognossin ben: scuasi 84 mil etars (840 chilometris cuadrâts) a pene di là dai 232 km dal nestri confin a Soreli Jevât. L’an che al ven al colarà il centesim aniversari de idee di fonde par creâlu, ma il parc al nassè dome tal 1924. Il Triglav, che al cjape il non de sô fate che e fâs sovignî trê cuars, al è un dai simbui de Slovenie, ancje par vie che e je la mont plui alte dal paîs cui siei 2864 metris. Dentri tal parc si cjate ancje il lât di Bohinj, li che la temperature de aghe e reste une vore basse ancje in Istât (ma fâ il bagn al è un plasê). Di no pierdi ancje i plusôrs salts di aghe che si puedin rimirâ. Apene fur dai confins dal parc dal Triglav e je Kranjska Gora, innomenade localitât par schiâ che di 46 agns in ca e dà acet ae Cope del mont di schi feminin ogni prin fin di setemane di Març. Di no dismenteâ il maraveôs lât di Bled, une zoie framieç des monts, e il Lusinç, une striche di aghe simpri glaçade li che i colôrs a van dal blu al vert. Tai ultins agns si è vude une fuarte cressite di sports tant che rafting e canoe. Al è dal 1147 il prin document scrit, rivât fin a noaltris, li che si fevele di termis inte Slovenie dal dì di vuê. Si trate des termis di Roga?ka Slatina, inmò une vore innomenadis. In dut il paîs la sielte e je grandonone, cun almancul 15 centris pal benstâ logâts soredut te part orientâl, di là di Lubiane. E il numar dai ospits forescj al cres an dopo an (soredut Todescs e Austriacs). La Slovenie e met il music sul mâr Adriatic dome par 46 chilometris, ma la cueste, ancje se curte, e je un tesaur. Ai timps dal Imperi roman in face dal mâr a jerin cetantis vilis di lus dai siôrs di chê volte; ator ator vignâi e ulîfs di cualitât (vin e vueli a vignivin espuartâts in buine part dal Mediterani, tacant di Rome). La citât plui impuartante e je Cjaudistrie, che no par nuie si clame cussì (Capodistria par talian, Koper par sloven). Cjaudistrie, li che si cjate la glesie plui grande di dute la Istrie (il domo de citât), cumò e à un puart simpri plui di pês pal trafic dal nord Adriatic. Isule e Piran invezit a pontin dut sul turisim dal mâr, cun bielis rasulis. Ma la destinazion principâl di chest turisim e je Portoroz/Portorose, cun cetancj albiercs e casinò che a clamin int di dute Europe. Di viodi ancje lis citâts: nissune masse grande, infur di Lubiane, ma di sigûr deliziosis. La capitâl (270 mil abitants) e à un biel centri storic, cul Cjiscjel e i innomenâts Trê puints dal architet Pleznik sul flum Ljubljanica. Jenfri chês altris citâts, une des plui bielis e je Celje (la antighe Kelea celtiche e Civitas Celeia romane). Po Maribor, la seconde par numar di abitants (110 mil), e Kranj. Daspò de indipendence dal 1991 il turisim in Slovenie al è in cressite. Graziis a cheste ufierte (monts, mâr, termis, la bielece des citâts, il bon mangjâ) l’an passât a son rivâts in Slovenie scuasi doi milions e mieç di turiscj (+2% rispiet al 2005). Par plui di metât si trate di forescj (jenfri chescj i Talians a son il 20%, i Austriacs il 15% e i Todescs il 14%).
__________________________________________
Un paîs di “amâ”
No dome “cûr vert de Europe”. Tal Novembar 2006 il guvier sloven al à mandât fur un gnûf slogan par sostignî il turisim dal paîs nestri confinant: “I FEEL sLOVEnia”, che par sloven si volte “Cutim Slovenijo” (“O sint la Slovenie”). La volontât dal guvier e je chê di sotliniâ il zûc di peraulis te lenghe inglese, a prove dal fat che la Slovenie al è l’unic paîs al mont a vê dentri dal so non la peraule “love” (“amôr”). Cul gnûf slogan al è jessût ancje un logo blu, ros e blanc cul stamp dal profîl de mont Triglav e di une fuee di tei (ducj e doi simbui dal paîs) mitûts adun te suaze di un cûr.


text:
Biel zirant ator par Bassa, dilunc la adunade nazionâl dai alpins di chest an, jenfri i grups di provignince furlane si sintive murmuiâ une vôs:… la adunade nazionâl dal 2010 forsit e tornarà in Patrie, a Pordenon. Forsit parcè che la citât in rive al Noncel no je la uniche candidade ma se zuie cun Bergamo e Piacenza, ancje se cheste ultime e somee vêi rinunçât. Cumò la decision di cuale che e sarà la citât sielte e vignarà cjapade a Otubar.
Chel che però al è saltât subite al voli e je stade la sodisfazion de bande dai alpins furlans di podê, magari, tornâ a sfilâ e fâ fieste in Patrie daspò de ultime adunade di Udin. In Patrie apont!
I promotôrs pordenonês da la iniziative a àn pandût su ducj i media, un fuart spirit furlanist fuart di une plene poie che e rive ancje da lis sezions da la province di Udin e Gurize (…in plen spirit alpin-furlan).
Fevelant cun Umberto Scarabel, vice president de sezion di Pordenon, si percepìs un fuart entusiasim e une grande voie di metisi in opare savint di vê il supuart di dute la regjon.
Intune resint interviste televisive Lui al à ribadît che Pordenon al è in Friûl e che come furlans o saressis contents di podê vê la adunade in Patrie. Puedial dînus alc in merit?
Cuant che o vin propunût la nestre candidadure, a la riunion dai presidents regjonâi di sezion, o vin vût subite une rispueste entusiaste e une poie totâl, tant di dânus la fuarce di presentâ il progjet a livel di Nordest (dulà che si son pronunçadis a pro 24 sezions su 25) e nazionâl. Une manifestazion come la adunade e a dibisugne di un supuart logjistic impuartant e podê contâ su la soliditât di dutis lis sezions furlanis nus da fuarce (Il president de sezion di Cividât al à dite che “Pordenon le à domandade e le ospitarà ma che dal sigûr e sarà la adunade di dut il Friûl).
Tante int e à preseât il fat che plui voltis o vês rimarcjât la furlanitât di Pordenon. Vêso fat a pueste?
No! In realtât la robe nus è vignude dal dut naturâl e al fâs stramp che ancjemô cualchidun si fasi di maravee. La sezion A.N.A. di Pordenon e il teritori in gjenerâl a àn contribuît a la logjistiche ancje te passade adunade di Udin e te nestre sezion o sin ducj braurôs di jessi furlans e di colaborâ une vore di spes cu lis sezions di Udin.
In ce maniere?
Prime di dut cuant che al covente di operâ tal teritori come protezion civîl alpine (par emergjencis e par esercitazions…), ma ancje intes manifestazions sportivis nazionâls. E no stin a dismenteâ che lis provincis di Udin e Pordenon a àn contribuît cetant a jemplâ i reparts alpins dal nestri teritori.
Se la adunade dal 2010 e vignarà assegnade a Pordenon, e sarà une grande oportunitât par dut il Friûl e lis sezions furlanis a varan di colaborâ ad implen par potenziâ i servizis e la ospitalitât; ma savint bielzà che o vin la poie da lis sezions de Patrie o sin plui trancuii. Come che o vin scrit tal nestri strisson o sin “la plui biele famee”.
_________________________________________________
I numars dai comuns che a àn domandât di mudâ regjon dal Venit al Friûl-Vignesie Julie)
Daspò passe un an che o tignìn sot control la situazion dai comuns, che par motivazions storichis, culturâls e economichis a vuelin e che a àn domandât di mudâ regjon* (dal Venit al Friûl-Vignesie Julie), o fasìn un cuadri da la situazion cuntun scheme riassuntîf dai risultâts paîs par paîs:
COMUN – DATE REFERENDUM – ELETÔRS ISCRITS – VÔTS A PRO – SÌ IN % – QUORUM
Sant Micjêl dal Tiliment – 29/30.05.2005 – 10.892 – 4844 – 44,4% – No otignût
Cint Caomajôr – 26/27.03.2006 – 2994 – 1790 – 59,7% – Otignût
Gruâr – 26/27.03.2006 – 2642 – 1214 – 45,9% – No otignût
Pramaiôr – 26/27.03.2006 – 3756 – 1675 – 44,5% – No otignût
Tei – 26/27.03.2006 – 2097 – 911 – 43,4% – No otignût
Sapade – 09/10.08.2008 – 1199 – 860 – 71,7% – Otignût
Midune di Livence ** – – – – –
* in spiete di une date util par fâ la consultazion popolâr.
** (Art. 132, 2° come, da la Costituzion, e Titul III da la lêç 25 Mai 1970, n°352)


text:
O podìn domandâi a cualsisei di nô cuant che al scomence il carnevâl e si sintarìn dal sigûr a dî che al tache la dì daspò de Epifanie. Nuie di plui falât! Cun di fat, se la dì Sant Martin si cjatais par câs in cualchi citadine todescje (no dome austriache), no vês di pensâ di vê lis tarlupulis o di jessi su la machine dal timp invezit che suntun Flixbus! Sì, parcè che di là dal confin il Carnevâl al scomence bielzà ai 11 dal 11, aes 11.11 e 11 seconts – cun sfiladis di mascaris e schiriis di cjars alegorics – e al dure po dopo fin ae Cinise! Par todesc, cheste dade si clamile “fünfte Jahreszeit”, la cuinte stagjon, che al somee dut svoladi, che dut al è permetût ancje ai nestris vicins todescs, simpri tant seriôs. Par une volte ad an si dismolin e a ‘nt cumbinin di gruessis (ancje se nô o savìn ben che, par vêr, lis voltis a son dôs, par vie che daspò di Carnevâl a ripetin la gjonde a Pasche di Rosis inte nestris citadinis di mâr…).
La date e la ore che o vin fevelât a divegnin di une fonde storiche. Prin di dut si à di dî che culì lis usancis paianis no àn nuie a ce fâ, ancje se chest al è l’unic moment prin di Nadâl che si viodin mascaris pes stradis. La usance di Carnevâl e nas in ete cristiane, cuant che intal 354 e ven fissade la date dal Nadâl. Cun di fat, si decretà ancje un dizun di 40 dîs prime, tant che chel daspò Cuaresime, là che lis cjars, i gras animâi, i ûfs e i derivâts dal lat a jerin improibîts. Cheste preparazion al Nadâl e scomençave propit ai 11 di Novembar, che e jere la ultime zornade che si podevin fâ pacassadis prime dal dizun dal Avent. E je la zornade di Sant Martin, e ducj a san che in cheste zornade al finìs l’an agricul, daspò des vendemis e dal racuelt.
Cussì, tant che il numar 40 che al torne cetantis voltis inte simbologjie cristiane, ancje il numar 11 – che al è numar prin – nol salte fûr par câs: intant si cjate jenfri doi numars une vore simbolics inte Bibie, o ben il 10, numar dai comandaments, e il 12, numar dai apuestui. No vint puest inte simbologjie bibliche, al jere tignût tant che “numar mat” che al podeve meti in cuistion dut l’ordin sociologjic cristian. E je ancje la ultime ore, sul orloi, prime de ore “zero”, che si pensave come ore de muart, tant che il Carnevâl al è la dade prime di un lunc dizun.
Intal Votcent, la plui part des aministrazions citadinis todescjis a vevin 10 o 12 components, mai 11, che al jere invezit il numar di chei dal consei di Carnevâl. Cussì, cualchidun al dîs che la leande jenfri il Carnevâl e il numar 11 e je nassude intal 1331, cuant che al fo fondât un dai prins clubs di Carnevâl: cun di fat, chescj a àn il sproc “Ey, Lustig, Fröhlich”, che lis iniziâls ELF, a valin propit ‘undis’, par todesc!
Ma lis tradizions dal carnevâl no son dome chestis.
A Sauris, isule linguistiche gjermanofone, o ‘nt podìn preseâ cualchidune, tipiche di dut il mont alpin. O pensìn massime ae usance di zirâ pal paîs metint sù mascaris di len fatis a man e sampogns peâts te cinturie: chestis figuris a varessin di fâ pôre e di parâ vie i spirts malins dal Invier e, intal stes timp, di dismovi chei propizis de buine stagjon. Il stes intindiment lu àn lis figuris che a zirin cu lis scovis, jentrant in ogni cjase e netant vie ducj i vanzums dal Invier, par sapontâ la Vierte che e scomence a vignî fûr. ❚


text:
Al è tornâts a sbreghebalon l’unic grup metal furlan par furlan. Par citâ Pauli Cantarut di Radio Onde Furlane si trate dal “grup plui violent che al sedi stât te musiche furlane”: i Brût & Madone.
◆ Nassûts tal 2006, de fusion dai musiciscj fondadôrs di Slowmotion Apocalypse, Rumors Of Gehenna e Rabiosi, i Brût & Madone a son la uniche metal band a cjantâ par furlan.
◆ Come che si definissin lôr, a son «une bande di salvadis sparniçade tra Udin e Berlin».
◆ La lôr colaborazion e je tacade par mateç, une gnot, cuant che chescj amîs si son scambiâts i struments musicâi, e daspò a son deventâts il grup di riferiment de musiche hardcore in Friûl.
◆ Cun sberladis, mosh pit e ghitaris straviadis a son rivâts a vinci il Premi Friûl e a esibîsi sui palcs di dute la Regjon. I variis impreviscj de vite a puartin i musiciscj a dividisi e a fasin in mût che no si sinti plui tabaiâ dai Brût & Madone fin tal 2015, cuant che il cjantant Kokko al à voie di tornâ a meti dongje il grup. In curt, ancje se il ghitarist Albi al vîf a Berlin, il grup si torne a riunî e a tornin a cjantâ pal public cun Viva Onde Furlane.
◆ Dopo il lôr ultin EP jessût tal Jugn dal 2018, dal titul “Amîs Bire Casin”, chest an a son tornâts cuntun gnûf album dal titul “Welcome to the cjôt”.
◆ «Il cjôt al è par no la zone sot dal palc, dulà che si fas il “pogo”, e je une fieste discjadenade dilunc dal conciert. Chest toc al invide ducj a butâsi tal cjôt!»
◆ De prime setemane di Mai, cuant che i Brût & Madone a àn viert il cjôt, a son vignûts fûr altris cinc tocs: “Scjafoiament”, “Cjoc!”, “Il Cjâf” dai furlans cun metal, punk e hardcore e infin “Voi Bastarts”, che ti cjalin di stuart, cun Ciube dal Raptor Recording Studio al bas.
◆ Il lôr public afezionât ju à podûts viodi dal vîf a Udin sabide ai 22 di Avost, cuant che il metal par furlan al è tornât in place, par Suns Friûl. «Savê che dopo la pandemie, insiemi a dutis lis magagnis che nus àn dividûts, si saressin tornâts a cjatâ di gnûf a Udin, al è il miôr gnûf inizi che o podevin imagjinâsi»
◆ Cuissà ce tantis altris stage-dive che o viodarìn. E alore, vie di “pogo” cun chest grup di salvadis. Stait daûr ai canai Youtube, Facebook e ae lôr pagjine https://www.brutemadone.com/ Benvignûts tal cjôt! ❚
I ‘Brût & Madone’ a tornin a vierzi il cjôt: ducj di “pogo” cul lôr gnûf album!Moira Pezzetta
Al è tornâts a sbreghebalon l’unic grup metal furlan par furlan. Par citâ Pauli Cantarut di Radio Onde Furlane si trate dal “grup plui violent che al sedi stât te musiche furlane”: i Brût & Madone.


text:
Te seconde metât dal 2014, la Union des Provinciis dal Friûl-Vignesie Julie e à fat fâ al “Centro Studio Sintesi – Istituto di Ricerca Sociale ed Economica” di Mestre un studi demoscopic cul titul di “La Provincia e l’Identità dei Cittadini”. Il scandai al veve chê di fâ viodi la impuartance de provincie pai citadins, no dome dal pont di viste aministratîf, par fâi cuintri ae scancelazion dal ent. Par dute une serie di motîfs, il document nol à vût la difusion che i voleve, probabil parcè che cualchidun si spietave rispuestis diviersis.
Il studi al è particolarmentri valit par vie che al è stât prontât di un istitût di ricercje cualificât e esterni ae Regjon (e duncje no condizionabil), fat in dutis lis cuatri provinciis (e duncje cun orientaments e interès di difindi diferents): se si lei il document intîr si viôt la impostazion professionâl e neutrâl.
Ancje il fat che i risultâts no sedin stâts sparniçâts e rimarcâts a fuart dai media locâi e je une prove de sô bontât: come che si viodarà, chescj numars a descrivin une realtât ben divierse di chê che e ven contade.
Il studi al cjape dentri tancj aspiets tant che: il preseament dal ent provincie, il sens di partignince aes istituzions, e vie indevant. In chest articul no volìn fevelâ di dut il studi, ma viodi di un scandai li che si domandave: “Se lui al ves di definîsi, a cuale di chestis identitâts si sintial plui dongje?”
Lis rispuestis vignudis fûr par ognidune des cuatri provincis si viodin te tabele publicade al inizi dal articul.
I infografics parsore a smascarin lis pretesis puartadis indevant di chei che a vuelin dividi o dineâ il Friûl e i furlans. Cjalìn dome chel pordenonês. Par agnorums cualchidun al à batût su une imagjinarie “identitât pordenonese”. I numars invezit a disin che in Provincie di Pordenon a vuelin jessi clamâts furlans in percentuâl sù par ju compagne di chê de Provincie di Udin. “Pordenonês” si definissin pôc plui dal numar dai residents de citât. Come chei di Udin, par altri: une robe simile che però in merit a “Portus Naonis” e ven esaltade cence recuie.
I dâts, po dopo, a disin che a son trê lis provinciis di maiorance furlane. Trê e no une! E a Pordenon in percentuâl sù par ju di chê udinese, duncje il Friûl nol pues jessi confinât te Provincie di Udin. A Triest si pues viodi che in citât e provincie si definissin “triestins”: dome une piçule minorance si dîs “julian” (magari a son juste chei che lu scrivin sul gjornâl o lu disin par television).
Tal infografic chi in bande, i numars a son integrâts daûr de consistence demografiche di ogni provincie fasint il cuadri complet de Regjon. La identitât furlane e risulte prime, pûr gjavant i risultâts des “identitâts citadinis” di Udin e Pordenon. Di notâ – come che si diseve – che chê juliane e risulte scuasit la ultime, e “furlan ocidentâl” al è cussì piçul che al finìs tal totâl dai “altris”. Chest dât – tant par dî une – al da fuarce ae propueste di cambiâ il non de Regjon in “Friûl e Triest”. Altri che bati tant par gjavâ il tratut jenfri F-VJ, inventantsi identitâts che, come che si viôt, no esistin. ❚
Ubaldo Muzzatti / Redazion
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Par rafinatece, e ancje par il presit (parsore dut tes sôs variantis plui raris, tipo il preseât «Bianco d’Alba», che al coste al gram plui dal aur…), la trifule e je considerade par dut come il vêr «dandy» de cusine, l’ingredient par ecelenze che al ven voie di doprâ cuant che si vûl parecjâ une cene «stilose».
INGREDIENT DIFICIL_ No che al sedi facil doprâle: cun chel savôr cussì fuart, che nol plâs a ducj, il riscli al è di tirâ une bote sensoriâl cussì invadente di copâ ducj chei altris savôrs, e il so profum cussì saurît (tant di fâ pensâ ogni tant a une fughe di gas…) al rint un grum dificil il lavôr dal sommelier, clamât a cjatâ un vin che nol sedi «scjafoiât» tai siei bonodôrs.
Dut câs, pai cusinîrs che si sintin avonde sigûrs di frontâ la sfide (confidant di no cjatâsi cun diletants convints che un ingredient costôs al sedi vonde par fâ une cene «di lusso»…), la trifule e je un biel ciment, un alc di doprâ cun maestrie e prudence, buine di regalâ un snait pardabon particolâr al plui comun plat di pastesute o a la plui scontade fetine di manç.
I CONCORINCJ_ In Italie – che si la zuie cu la France te competizion de cusine plui «odorose» – lis variantis di trifule a son tantis, cul za nomenât piemontês Bianco d’Alba a fâ di «star», ogni an vendût intune aste seguide dai media internazionâi, cuant che vips e ristoradôrs di dut il mont (gjaponês, araps, gnûfs miliardaris de Russie…) si contindin lidrîs di dimensions impressionantis a colps di assegns di alte finance.
Ma – lassant pierdi i deliris di «high society» – un grant marcjât lu àn ancje lis altris variantis, chês di Toscane, Piemont e Umbrie, parsore dut de categorie de «trifule nere», chê plui doprade ancje de grande industrie alimentâr par insavorî paste o salsis.
ESEMPLIS FURLANS_ Te gjeografie de Italie des trifulis ancje il Friûl forsit al à alc ce dî: ancje il nestri teritori e i nestris boscs, te aree tra la Pedemontane e la Basse, l’habitat al è tecnichementri perfet, sore dut tai boscs di cjastinârs cul just mix di ombrene, soreli e umiditât.
Forsit, in confront cun altris zonis de Italie, chi e mancje un tic la tradizion: une reson storiche e podarès jessi il fat, climatic e culturâl, di tirâ sù i purcits (grancj discuvierzidôrs di trifule) plui tal sierât, che sot il cîl viert.
In ogni câs, la tradizion e va ben, ma nuie al impedìs di provâ a meti il nestri teritori al servizi di gnovis prospetivis e la trifule e pues jessi une interessante gnove oportunitât.
Une considerazion che e cjate fint dal 2002 un ciert seguit, tant che proprit in chel an e je nassude la «Associazione Tartufai del F-VG», realtât che e met dongje, cence fin di vuadagn, passionâts de coltivazion, de racuelte e de culture de trifule, une associazion che e à vût fin di subit un biel supuart di bande de Ersa (www.ersa.fvg.it).
LIS POTENZIALITÂTS_ Secont cheste associazion, la zone plui produtive e je chê di Torean, che di Jugn a Avost e regale produzions di un ciert nivel (te variante «tuber aestivum»), o de bande des valadis de pedemontane tra Udin e Pordenon (cun il «tuber mesentericum», chel comercialmentri plui comun). Ma grandis sodisfazions a vegnin ancje de Basse, cu la aree ator di Muçane, che si è rivelade perfete par ospitâ un «bianco pregiato» (il «tuber magnatum pico», parint stret di chel di Albe), e fintremai dal teritori lagunâr di Lignan e Bibion, o tal Friûl di Mieç, cul «tuber borchii».
LA GNOVE CUSINE_ Metìnle cussì: forsit nol sarà cussì presint tai ricetaris furlans di une volte. Ma il Friûl al è une tiere gjenerose, e propit parcè che fuarte de proprie identitât ancje a taule, buine di frontâ ancje cualchi gnûf esperiment, che al misclice vecjo e gnûf. O sin ca a spietâ cualchi ristoradôr coragjôs di frontâ, cu la doverose prudence, l’esperiment di un «frico aromatizât a la trifule». Po dopo, e sta a la bocje de int decidi se e pues jessi une strade di bati o di lassâ pierdi. In sumis, la tradizion si continue e si manten vive continuant a zuiâ tra gnûf e vecjo…
Margherita Timeus
CULTURE – CUSINE. Trifule............
Par rafinatece, e ancje par il presit (parsore dut tes sôs variantis plui raris, tipo il preseât «Bianco d’Alba», che al coste al gram plui dal aur…), la trifule e je considerade par dut come il vêr «dandy» de cusine, l’ingredient par ecelenze che al ven voie di doprâ cuant che si vûl parecjâ une cene «stilose».


text:
Saressial miôr lassâi la Ostarie Furlane a doi triestins o a doi calabrês? Un ancestrâl moviment di stomi al sburte il gjestôr, che al à di abandonâ la ativitât, a molâ l’ambient ai calabrês, pluitost che ai triestins. Prime di dut pal fat che par lôr une tace di neri e sarès il cafè (cun dutis lis variants di gozzado e vie discorint), dulà che pai calabrês un neri (ancje se di Avola) al è simpri un tai di vin. E se chest nol baste, alore vie cu lis lezions di furlan! Dut par cirî une alternative a la possibilitât che a sedin i triestins a gjestî la Ostarie Furlane.
O stin fevelant di chel che ancjemò nol è un spetacul, ma il studi di un spetacul lât in sene sul palc dai Colonos intune clipe serade di Avost, dulà che la int presinte se no i è vignût un infart pes ridadis e vivarà ce che al covente par viodi la produzion complete. Frico e supprissata al nas di une idee di Luca Domenicali (chel di Microband) e Anna Menossi, e al à viodût une prime prove sperimentâl di chest Progjet Colonos te cort di Vilecjasse, jemplade di un public che al à rispuindut a manete. Andrea Bove e Enzo Lìmardi a son i calabrês e Claudio Moretti al è il furlan e a imbastissin un zûc a rotazion fra lis fissis e i lûcs comuns che a caraterizin lis dôs tipologjis di talianitât, par scuvierzi in ultin che no je tante diference. Ma, ridadis a part (e o spietarìn la version definitive de opare par esprimi cualchi considerazion sul spetacul), cumò nus interesse rimarcjâ un dai sot-tescj che a passin fûr vie: la cuistion dai furlans e dai triestins che, metude in zûc intune sorte di preordenât e orientât scandai fra il public di Claudio Moretti, no podeve rimandâ indaûr altri che une e une sole rispueste: miôr lassâi la Ostarie Furlane ai calabrês. Provìn par un moment a lassâ pierdi lis cuistion resintis che a àn puartât a dissezionâ il rapuart cui triestins (la cuistion de capitâl regjonâl, i invistiments finanziariis, e vie discorint) e provin a inoltrâsi par stradis inesploradis.
Mi soi impensât di ce che al diseve Michel Onfray incirche di altris archetips de mitologjie che a partissin de Gjenesi. Ducj si impensin de vicende dai doi fradis destinâts a la tragjedie, Cain e Abêl, ma pôcs a fasin câs al mistîr dai doi fantats. Poben, Cain al jere un contadin e Abêl un piorâr. Un al jere un omp leât a la tiere, vâl a dî un che al reste, l’altri un omp che si sposte cu lis pioris, vâl a dî un che al va. Lassin pierdi il motîf che al Signôr i a fat preferî la ufierte di Abêl ch’e à scjadenât la violence omicide di Cain (la injiustizie divine si je manifestade tantis di chês voltis che no vâl la pene di fermâsi: e somee masse a alc inventât dal omp par regolâ i siei conts terens), e provin a pensâ invezit a la rapresentazion simboliche dal mistîr dai nestris doi presumût vons (pal vêr di un sôl parcè che chel altri al è muart). La mitologjie dal om che al reste e dal om che al va si tradûs intune divierse vision dal mont. L’om che al reste al à il desideri di lidrîs, al cognos il plasê dal locâl e al à suspiet di dut ce che al è globâl. L’om che al va al brame la strade, lungje e cence fin, i va daûr a la scuvierte continue di alc di gnûf. A son doi monts a contrast e, cul passâ dal timp, a deventin il supuest teoric par dôs puestis in zûc: metafisichis, ideologjichis e politichis. Il cosmopolitisim dal viazadôr cuintri il nazionalisim dal contadin sedentari. Tropis voltis vino viodût o let de pôre che un popul sedentari, lidrisât, imobil come une statue, al à des novitâts puartadis dongje di un cercandul abituât a torzeonâ, a cori, a pierdi timp, a spassizâ, ma ancje a fevelâ in continuazion cu la int, cirint gnovis di semenâ ator? Cuant che l’om primitîf al à molât di jessi cjaçadôr e al à plantât la prime semence al è deventât contadin, cussì al à creât une plusvalence alimentâr che i à permetût di mantignî une vuardie che e stes atente al cjamp e un politic par direzi il borc e disponi une sorte di organisazion (alore e je nassude l’accumulazion capitalistiche e il control sociâl). Invezit l’om che al va no i sta daûr a cheste logjiche che e permet di convertî il timp in bês e la fuarce dai braçs in monede di aur, ma i va daûr ae sô autonomie, ae sô individualitât, nol à bisugne di un orloi e nancje di un cjampanili che lu visi dal timp che al passe e che i fâsi lassâ il cjamp cuant ch’e je ore. Par un omp che al va, il cjampanili al è un riferiment dal paisaç, un travuart di rivâ par ‘po spostâsi di une altre bande.
Chest, plui che un resonament sientific su la origjin dai contrascj fra triestins e furlans al è un zûc, un mateç vignût a flôr une gnot che un furlan al à preferît consegnâ la Ostarie Furlane a doi calabrês pluitost che a doi triestins. Ma seguitant daûr dai mateçs dispès no si sbalie tant. Magari cualchidun al viôt te emigrazion furlane la maledizion dal Signôr dopo che Cain al à copât Abêl, ma no stin a slargjâsi masse. Si fâs par ridi. Nol è nancje dit che i triestins a sedin dome viazadôrs… ❚
✒ Franco Marchetta
Une ostarie sperimentâl che e je daûr a nassi............
Saressial miôr lassâi la Ostarie Furlane a doi triestins o a doi calabrês? Un ancestrâl moviment di stomi al sburte il gjestôr, che al à di abandonâ la ativitât, a molâ l’ambient ai calabrês, pluitost che ai triestins. Prime di dut pal fat che par lôr une tace di neri e sarès il cafè (cun dutis lis variants di gozzado e vie discorint), dulà che pai calabrês un neri (ancje se di Avola) al è simpri un tai di vin. E se chest nol baste, alore vie cu lis lezions di furlan! Dut par cirî une alternative a la possibilitât che a sedin i triestins a gjestî la Ostarie Furlane.


text:
Chi i podģs viodi i varis videos fats:
(i podīs ancje cjalā il nestri canāl su iutūb (youtube) fracānt chi)
Video di presentazion da la companģe
Video di presentazion dal'opare "ce pice ta la schene"
Video di presentazion dal'opare "Ogni di un leon al gjeve e al sā cal varą di cori pui da la cariole"
Torneo dai borcs 2007 - Video 1
Torneo dai borcs 2007 - Video 2
Torneo dai borcs 2007 - Video 3
Torneo dai borcs 2007 - Video 4
Torneo dai borcs 2007 - Video 5
tņrne ala pagjne principāl
Compagģe Picje Dispicje - Clicca qui per contattarci


text:
In Friûl a son tancj che a sintin a mancjâ un partît furlan: il pinsîr al va al Moviment Friûl, che però al è conzelât di vincj agns, e ai esperiments che a àn cirût di cjapâ il so puest.
Se si sint cheste mancjance al è parcè che si capìs che al Friûl i covente une espression sô, che no plei il cjâf aes segretariis dai partîts talians; però i esperiments “post-Moviment Friûl” a àn vût pôc sucès e, par puartâ indevant lis resons dal Friûl, tai ultins agns si à vût di cirî cualchi singul referent sensibil, ma elet tai partîts talians. A fuarce di vitis alc si à otignût, ma al è masse pôc: une politiche pal Friûl e vûl une altre strade.
Parcè i esperiments di partît furlan(ist) sono lâts pôc lontan?
Une reson e pues sei che fin cumò si à cirût di fâ partîts “di racuelte”, vâl a dî partîts che a rapresentassin il Friûl tal so complès, cence definîsi a clâr ni di diestre ni di çampe e acetant esponents, simpri autonomiscj, ma di plui impostazions ideologjichis.
Se al somee che cheste carateristiche e unissi l’eletorât, in realtât in Friûl lu à dividût: a son stadis simpri, te storie dal autonomisim furlan, barufis che a vevin di fonde ancje la diference ideologjiche tal stes partît. E l’eletorât devant des barufis si slontane, e se al viôt un candidât che al è autonomist, ma di une vision diferente de sô (a çampe o a diestre) al à cûr di no votâlu par antipatie ideologjiche.
Cumò il sisteme politic talian al torne a jessi in crisi: une azion politiche furlane e pues vê un grant sucès. La societât furlane e je vive e plene di voie di democrazie, baste pensâ a dut ce che si môf cun associazions, comitâts, volontariât, ativitâts produtivis…
Autonomie e autoguvier a vuelin dî plui democrazie, mancul distance tra eletôrs e elets, control diret sul podê: a son temis grancj pe societât di vuê e ancje costantis te nestre storie politiche. Ma fasint un altri partît di racuelte al sarà facil intivâsi tun altri faliment.
Par vê plui pussibilitâts nol covente un partît, ma doi: un partît furlan di centridrete e un partît furlan di centriçampe, che a ledin parie su cierts temis (dal sigûr autonomie, difese des identitâts linguistichis e v.i.) ma ognidun cu la sô vision.
A son câs là che cheste strategjie e à dât propit grancj risultâts: di fat in Catalogne o tal Paîs Basc, dopo dal franchisim, i moviments politics nazionalitaris si son simpri articolâts intune ale a diestre e une a çampe. ■
SANDRI CARROZZO
LETARIS. A coventin doi partîts furlans............
In Friûl a son tancj che a sintin a mancjâ un partît furlan: il pinsîr al va al Moviment Friûl, che però al è conzelât di vincj agns, e ai esperiments che a àn cirût di cjapâ il so puest.


text:
Valôr e no vergogne
A son zornadis che il video dal president onorari dal Fogolâr Furlan di Pechin, Shijin Yamamoto al sta fasint il zîr dal web (FRACAIT CHI).
Il professôr gjaponês al interven fevelant par furlan dant un esempli a tancj, massime ai sorestants furlans che te ocasions uficiâls "talianano che diunusvuardi" par dopo, distudâts i microfons, tornâ a fevelâ par furlan.
Un altri video interessant di cualchi an indaûr nus puarte un altri biel esempli. Janez Erat al è un linguist sloven (al veve ancje un blog), cressût in Gjermanie, laureât a Lubliane, dulà che al à studiât lenghis: a 'nt cognòs cirche 10, tra chestis ancje il furlan. Cumò al vîf in Austrie dulà che al à metude sù famee: i siei fîs a fevelin par sloven cun lui, par ongjarês cu la mame che e je ongjarese, par todesc cui lôr amiuts di scuele, i vicins di cjase, cu la int dal puest.
Ta chest video (FRACAIT CHI par scoltâlu) in pôc mancul di 2 minûts Janez Erat nus insegne tant: no zonti nuie, us invidi a scoltâlu cun atenzion.
Ps. Janez al colabore cu la Patrie dal Friûl, scrivint di sô man i articui che a son publicâts te rubriche clamade "Austrie": za di agns al è il corispondent uficiâl de storiche riviste dute par furlan.


text:
Nassude a Gurize intal 1979 e cressude a Çarvignan, Stefania Carlotta Del Bianco e tache il so percors teatrâl intal 1997 cuntune lungje colaborazion cul CSS Teatri stabil di inovazion dal Friûl-Vignesie Julie in cualitât di atore e assistente ae regjie par spetacui par fruts e di prose.
Laureade cun laude cuntune tesi sperimentâl sui laboratoris teatrâi in preson, e à lavorât a Milan, Rome e Rieti e cun mestris di rilêf tant che Gigi Dall’Aglio, Rick Cluchey, Mamadou Dioume, Riccardo Vannuccini e Bruno Stori.
◆ Di agns si interesse di teatri sociâl e e lavore in diviers ambits e cun diferentis fragjilitâts/margjinalitâts sociâls: int in preson, rifugjâts, personis cun diviersis abilitâts e inte salût mentâl.
E à frecuentât i cors di dopleadure de Accademia del doppiaggio di Rome.
◆ E fâs senegjaturis e e je vôs fûr cjamp par spots e narazions animadis indreçadis a frutis e fruts, e a fantatis e fantats.
◆ E je presidente de Associazion culturâl “Spazio a colori”, che e cure ancje la realizazion di spetacui e di laboratoris didatics tes scuelis de regjon.
◆ E à colaborât cun diviers artiscj furlans e realtâts regjonâls impuartantis tant che Tucker film, Dedica Festival e Leggermente – Fermo Immagine.
◆ E je la regjiste di “La cjase. Lagrimis di aiar e soreli”, la prime produzion dal Teatri stabil furlan e prin spetacul tal cartelon dal Teatri Gnûf “Zuan di Udin”, la prossime Vierte. ❚
Il profîl di Stefania Carlotta Del BiancoErika Adami
Nassude a Gurize intal 1979 e cressude a Çarvignan, Stefania Carlotta Del Bianco e tache il so percors teatrâl intal 1997 cuntune lungje colaborazion cul CSS Teatri stabil di inovazion dal Friûl-Vignesie Julie in cualitât di atore e assistente ae regjie par spetacui par fruts e di prose.


text:
Biadelore il Teatri di Udin si piture di furlan. Dentri de rassegne Sipari Furlan, che o vin fevelât tai numars stâts ,al à debutât ai 20 di Avrîl il spetacul teatrâl in lenghe furlane «Odissee». Vignude fûr de sinergjie tra Teatri Gnûf «Giovanni da Udine», la Provincie di Udin e la Academie Civiche di Art Dramatiche «Nico Pepe» cul sostegn de Fondazion Crup e la partecipazion de Cjamare di Cumierç di Udin, il spetacul al à origjin de traduzion dal grêc al furlan di Alessandro Carrozzo e Pierluigi Visintin e de rivisitazion dramaturgjiche di Claudio De Maglio, regjist oltri che autôr de dramaturgjie, e Carlo Tolazzi, curadôr pai tescj.
IL SPETACUL_ Une produzion imponente cun desine di atôrs, ancje no furlans, che a àn tignude la sene par passe 3 oris, cu la metude in sene dai pas principâi e la alternance cun moment di leturis proietâts sul palc. La afluence dal public e je stade forsit inferiôr a ce che si podeve spietâ par une «prime» assolude.
Si à di dî che il spetacul al patìs par une cierte dialetizazion, che se pes variantis dal furlan dopradis e pues jessi une soluzion interessante che e va a marcâ il patrimoni eterogjeni de lenghe furlane, par altris sieltis a risulte dal dut fûr dal vade.
DUBIS_ In sede di presentazion Carlo Tolazzi al veve vût dit «abbiamo immaginato la Grecia come un grande Friuli». Chest al è stât rapresentât «contaminant» il test di Carrozzo-Visintin midiant dal recupero di cuatri o cinc varietâts dal furlan, come che si diseve, comprindût chel di Navarons di Novella Cantarutti che vie pal spetacul e à emozionât ducj leint un pas de traduzion. Tolazzi al veve smenteât di nomenâ la «Venezia Giulia»: di fat tal spetacul a un ciert pont si fevele par triestin (par esempli, i triscj Proci che a smicjin Penelope e il ream di Ulìs; lis Sirenis tentadoris che dopo vê cirût di striâ Odisseu cjantant in maniere maraveose par furlan, dopo si lamentin par triestin). Se si voleve marcâ une diviersitât te espression, forsit al sarès stât preferibil sielzi une altre lenghe… parcè no l’inglês par fâ fevelâ i personâçs diviers? No si capìs ce che al centre il dialet triestin, e un prin at prin at che ogni tant al sbrisse in maniere pericolose un tic masse tal ridicul, intun spetacul gjavât fûr di une opare fate par jessi un pont fer par un ûs «alt» de lenghe furlane. O forsit lu si capìs…
REDAZION
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Par un papà e une mame la nassite di un fi e je come tocjâ la lune cul dêt, come cerçâ un sclip di Paradîs: un event maraveôs, un grant e radicâl gambiament di dute la lôr vite. Che, se cussì nol fos e dut continuàs come prime, alore, il frut nol rivarès a madurâ e lôr a saressin responsabii di vê trascurade e tradide chê creature.
Passant dai paragons ai fats, o stoi cjacarant dal event de leture integrâl de Bibie par furlan: un grant avenimet che al è dome di congratulâsi cul ARLeF e cul nestri popul.
Mi domandi però: mame e papà cemût àno cirût di fâlu cressi?
Pari di un popul a son i siei sorestants, lis istituzions civîls, la scuele di ogni ordin e grât, i responsabii de pulitiche, de culture, de lenghe: mi somee che l’event Bibie, no ju vebi nancje tociâts inte lôr tradizionâl trascuratece.
Mari di un popul e pues jessi la glesie, ma chê no à mai dade la vite pe cuestion furlane. Cuant che al jere vîf pre Antoni a son sucedûts moments di altissime tension tra il vescul cu la Curie di une bande e pre Antoni cul grop di Glesie Furlane di chê altre. In chê volte a disevin che se la realtât furlane no progredive e jere colpe nestre, e che, se o vessin ubidît, Rome nus varès dade la lune tal poç. In chescj agns no viôt il nestri grop a butâsi cuintri dal Pape o dal Vescul, epûr il Messâl furlan al è intun cjanton a Rome e in Diocesi, pal furlan, nuie al à progredît. O ai let i discors fats in ocasion de visite di Pape Benedet XVI a lis glesiis dal Nordest: no ai cjatât un pinsîr che al judi a viodi in maniere gnove lis minorancis e la glesie locâl.
Cuant che o jeri frut, mê mari ogni tant e faseve une fuace, un pan dolç cussì biel e saurît che lu viôt e lu gusti ancjemò. Ma chê fuace no gambiave la miserie de int dal paîs. La liberazion di un popul, no si ridûs a une zornade o a un dolçut. L’event de Bibie al è impuartant e valit; al reste come lis boris prontis a ardi se si metin cuatri stecuts, ma lis istituzions civîls e glesiastichis a butin la cinise par che il boreç nol vebi a cjapâ fûc iluminant la nestre gnot. L’event al è une rose, ma ai vuardeans no ur interesse di jê.
Pal moment in cheste nestre societât une gnove vision, alternative, di culture e di mont no je buride fûr: continuant cussì, nus ridusaran cence muse e cence avignî.
E l’event de Bibie nus vise di no iludisi pal moment de conversion dai grancj; la nestre fuarce e reste ancjemò te resistence de int.
E dîs mari Taresie di Calcute: “No sta rassegnâti a jessi compatît; fâs che ti puartin rispiet; no sta fermâti mai”.
pre Tonin Cjapielâr
SPECIÂL BIBIE – GLESIE FURLANE. No sta fermâti mai............
Par un papà e une mame la nassite di un fi e je come tocjâ la lune cul dêt, come cerçâ un sclip di Paradîs: un event maraveôs, un grant e radicâl gambiament di dute la lôr vite. Che, se cussì nol fos e dut continuàs come prime, alore, il frut nol rivarès a madurâ e lôr a saressin responsabii di vê trascurade e tradide chê creature.


text:
Dongje de scrite par talian e furlan, su lis tabelis de jentrade de Provincie di Udin te sede centrâl e in chês periferichis, a cjataran puest ca di pôc ancje lis denominazions par sloven e todesc. Si è fat bon cussì l’ordin dal dì presentât dal conseîr Fabrizio Dorbolò (Sel) dilunc de ultime sentade dal Consei provinciâl dulà che al domandave la denominazion cuadrilengâl pal Ent e la estension de lenghe slovene e todescje tai ats uficiâi. Dorbolò al à fat riferiment ai contignûts des leçs 482/99 (tutele des minorancis linguistichis storichis), de 38/2001 (dulà che si ricognòs la minorance linguistiche slovene e e ven prudelade la lenghe fevelade de popolazion autoctone slovene storichementri insedade e residente tes provinciis di Triest, Gurize e Udin), plui la corelazion direte tra la specialitât dal F-VJ cu la presince des lenghis minoritariis. Daûr de richieste e de aplicazion de leç 26/2014 che e ridimensione lis Provinciis, il president de Provincie di Udin Pietro Fontanini al à proponût l’adeguament des intestazions dal Ent metudis devant des jentradis des variis sedis istituzionâls. Sul pont a son intervignûts ancje il conseîr Federico Simeoni (Front Furlan) e il cjâf grup Pd Salvatore Spitaleri. Chest inzornament al varà di cjapâ dentri, al domande inmò Dorbolò, ancje il portâl web e la cartelonistiche. Su chest il president Fontanini al à dit che il portâl istituzionâl al vignarà prest insiorât di gnûfs contignûts par sloven e todesc elaborâts dai sporteliscj che a son rivâts di pôc in Provincie. In merit ae cartelonistiche, Fontanini al à ricuardât che pes gnovis oparis l’Ent al previôt simpri une tabelonistiche plurilengâl.
Un discors in bande, l’adeguament de cartelonistiche turistiche: la Provincie, di fat, no podarà vê i fonts de 482/99 sul 2013 stant che la Regjon no à previodût di destinâ lis risorsis par chescj intervents. Il completament dal restaur che l’Ent al sta fasint di cetancj agns, al permetarès di lâ indevant cu la sistemazion dai panei che a son za metint une gnove pelicule cui tescj par talian, inglês e te lenghe minoritarie che e caraterize la aree dulà che a son metûts i cartelons. ❚
✒ Redazion
Udin, une Provincie cuadrilengâl............
Dongje de scrite par talian e furlan, su lis tabelis de jentrade de Provincie di Udin te sede centrâl e in chês periferichis, a cjataran puest ca di pôc ancje lis denominazions par sloven e todesc. Si è fat bon cussì l’ordin dal dì presentât dal conseîr Fabrizio Dorbolò (Sel) dilunc de ultime sentade dal Consei provinciâl dulà che al domandave la denominazion cuadrilengâl pal Ent e la estension de lenghe slovene e todescje tai ats uficiâi. Dorbolò al à fat riferiment ai contignûts des leçs 482/99 (tutele des minorancis linguistichis storichis), de 38/2001 (dulà che si ricognòs la minorance linguistiche slovene e e ven prudelade la lenghe fevelade de popolazion autoctone slovene storichementri insedade e residente tes provinciis di Triest, Gurize e Udin), plui la corelazion direte tra la specialitât dal F-VJ cu la presince des lenghis minoritariis. Daûr de richieste e de aplicazion de leç 26/2014 che e ridimensione lis Provinciis, il president de Provincie di Udin Pietro Fontanini al à proponût l’adeguament des intestazions dal Ent metudis devant des jentradis des variis sedis istituzionâls. Sul pont a son intervignûts ancje il conseîr Federico Simeoni (Front Furlan) e il cjâf grup Pd Salvatore Spitaleri. Chest inzornament al varà di cjapâ dentri, al domande inmò Dorbolò, ancje il portâl web e la cartelonistiche. Su chest il president Fontanini al à dit che il portâl istituzionâl al vignarà prest insiorât di gnûfs contignûts par sloven e todesc elaborâts dai sporteliscj che a son rivâts di pôc in Provincie. In merit ae cartelonistiche, Fontanini al à ricuardât che pes gnovis oparis l’Ent al previôt simpri une tabelonistiche plurilengâl.


text:
Contemporanea, a Gurize ai 2 e ai 16 di Dicembar doi 'seminaris di storie, societât e comunicazion
Doi 'seminaris di aprofondiment, doi incuintris cun ancjetancj studiôs e autôrs e dôs ocasions di confront cun almancul trê libris e diviers argoments. Al è ce che al promet Contemporanea, il program di apontaments metût adun in bande dal insegnament di Storie contemporanie e des Comunicazions di masse inte suaze dal Cors di lauree in Relazions publichis de Universitât dal Friûl che si dalvuelç li dal Centri polifunzionâl di Gurize.
Il prin 'seminari si fasarà Joibe ai 2 di Dicembar: protagonist Federico Tenca Montini, assegnist di ricercje li dal Dipartiment di Siencis politichis e sociâls de Universitât di Triest e autôr dal libri La Jugoslavia e la questione di Trieste (1945-1954).
Il secont al è in program Joibe ai 16 di Dicembar e al vignarà puartât indenant di Adriano Cirulli, ricercjadôr li dal Dipartiment di Siencis Matematichis, Informatichis e Fisichis de Universitât dal Friûl, là che al insegne Social Media e Comunicazion visuâl, e autôr di Etnoregionalismi. Teorie e problemi e di L'ascia e il serpente.
I doi apontaments si fasin di 2 a 4 dopo di misdì inte aule Antonio Vitale Bommarco, che si cjate a Gurize in Cors verdi 4.
La iniziative e je coordenande di Marco Stolfo, docent di Storie contemporanie e des Comunicazions di masse intal Cors di lauree in relazions publichis de Universitât dal Friûl.


text:
La sclope e jere za masse strache. Che la prime vuere, ce che al finive cun dutis. Daspò la seconde. E vignive di prime ancjemò: unificazion, confins e vie indenant. E ancje Pieri al jere strac. Le veve tignude di cont da cuant che e jere stade fate intune fabriche in Austrie. Simpri cirint di stâ denant de famee, se al ves di tocjâi di doprâle. Al jere il so dovê. Ma il timp dai inmagaments e des tradizions al jere finît. Cumò a jerin gnûfs mîts. Plui terens. E lui al veve voie di polsâ un ninin. Un o doi secui par mût di dî.
“Be po, ben. Alore jo o sai ce fâ”.
“Al sarà come lis cocis sbusadis, cjapant il puest dai cjâfs, che in altris timps a si picjavin sui pâi par spaventâ lis tribù nemiis”. Pieri al à sistemât la sclope cun cualchi striament e rituâl par fâle colâ dentri di un toc di fiers vecjos e vanzums di vuere destinâts ae fondarie.
Di dut chest, nome lis moleculis da la sclope a son scjampadis inte alte atmosfere, lant a cirî robis gnovis e gjoldintlis par Pieri.
Une part di lôr e je colade vicin di un set di cine. A son restâts li fin tai Setante, cuant che si àn depositât e metût parsore di un revolvar di sene, di chei che a no son par copâ, ma dome par divertîsi. Al è stât doprât par un venezian che si clamave Mario, ancje se la cjadree dal set dulà che si sentave e diseve Terence e lui al veve intor vistîts di cowboy.
Une altre part e stade puartade lontan dai vints. Coladis di chê altre bande dal mâr, si son fissadis intune celuloide dai agns ‘40 in blanc e neri che e mostrave trê çondars graciosissims che a sbaravin cuntune sclope che e butave fûr no proietilis ma une bandiere cun la onomatopee “¡Bang ! ”.
Altris a son finidis in dissens di pipinots, dulà che al jere un coçon ancjelui cuntune sclope che simpri al jere daûr di cjaçâ une raze nere e un cunin, ma lis sclopetadis no i fasevin nuie, parcè che a jerin pipinots.
“Be po ben. Dutis lis moleculis par fortune a son rivadis in puescj dulà che il ridi e il sviâsi a gjavin fûr dute la violence, no come i agns passâts cuant che e jere une sclope. Par cumò jo o ai finît. Mi metarai vie intun bus da un vecjo arbul fin che a vegni chel timp in che mi tornin a clamâ”.
Intal 2012 Pieri si è sveât cuant che a sintût un cjantê dal so cjapiel dut ros.
di Zorz Cersaratto
#1100
Conte jessude dal laboratori Anatomie di une conte


text:
Nina in chȇ matine no rivave a jevȃsi e si messedave tal jet come se une fuarce le blocàs, ma e jere dome la sȏ agjitazion che no le lassave di cuant che e veve cjapȃt chȇ letare che e veve subit platȃde in fonts dal cassetin dal armaron de cjamare e no veve vȗt ancjemò il coragjo di leile. [...]
Tag: Egle Taverna
Daniela e veve a pene let la mail che tant e spietave e i pareve di svolȃ, e jere lade di corse a cjase par trasmeti chȇ gnove a la sȏ famee. «Diu al esist, Diu al esist!» e ripeteve intant che e vuidave la machine e la strade i pareve in chȇ sere plui lungje pe presse di rivȃ. [...]
Alma e vignive de Romanie, e jere rivade tal paȋs za di un pȃr di mȇs di cuant che la sȏ amie Dalia, che e jere a servizi ‘tune famee di Triest, i veve cjatȃt traviers passeperaule chȇ sistemazion par assisti un om, che e al doveve jessi abadȃt dì e gnot. Cussì si veve presentade une matine in chȇ [...]
Liubina e jere rivade a realizȃ chel sium che al jere stȃt di so pari, di tornȃ te sȏ tiere a vivi tal so paȋs che al veve lassȃt za di vincj agns indaȗr par emigrȃ in Australie, là che al varès vȗt une possibilitȃt di lavorȃ e mantignȋ la sȏ famee. E tornave come une cisile a cirȋ il [...]
A cjase di Toni , di un pȏc di timp in ca, no si viveve plui in pȃs come prime, ancje il cjan al vuagnave simpri e al lave a cirȋ chȇ frute pal bearҫ. Ma soredut Rite , la sȏ femine si cruziave, e veve un modon tal cûr che i pesave. Ma nol jere facil, i mancjave tant [...]
Silvia, par onorȃ l’inovȃl dal Centenari de Vuere Grande dal 1915 al ’18, e veve puartȃt la sȏ classe di arlȇfs de Scuele Mezane a fȃ un percors sul teritori che al jere stȃt teatri di chȇ tragjedie. E veve sintȗt contȃ in famee la storie dai nonos bis che a vevin combatȗt in chȇ vuere. Nono Pieri al jere [...]
Ogni an Pepi cuant che e rivave la Vierte si meteve a cjalȃ cul nȃs par aiar par viodi rivȃ lis cisilis: come cuant che al jere frut i metevin ligrie e gjonde al cûr. Cun lȏr a rivavin lis bielis zornadis e il clip che al scjaldave i vuès dopo il frȇt dal lunc Unvier. Pepi, cuntune maluserie dulinziose, [...]
Si vevin sposȃt in timp di vuere e fintant che al sarès finȋt chel burlaç Ade e Zuan a jerin lȃts a stȃ tal paȋs di jȇ, tal grant cjasȃl là che a vevin rigjavȃt ancje une cjamere par lȏr. Lì a jerin restȃts par uns dȋs agns a vivi te grande famee contadine là che al jere di mangjȃ [...]
Al jere za passât un an di cuant che jê e jere partide par chel viaç là che il timp nol esist ma dome la lûs e la pâs. Min, cussì lu clamavin, ancje se al jere stât batiât “Jacum” come so nono, nol podeve ancjemò rassegnâsi. I mancjave tant sô mari, ancje se ducj a vevin cirût di stâi [...]
Irma e viodeve indaȗr la sȏ vite e pensave che forsit no jere nassude sot di une buine stele, ma in chȇ gnot al doveve jessi scȗr e cȋl di plomp e difat ducj i siei siums a jerin lȃts in fum. E jere restade sole inte cjase grande là che e jere nassude e là che un timp a [...]
Agnul al jere a pene dismot e al cjalave fȗr dal barcon chȇ maravee, al veve vȗt daurman un pinsȋr. “Cheste biele zornade o vuei passȃle cu la mȇ ninine, par fȃ un biel zȋr cu la moto ator pal Friȗl.” La sȏ ninine si clamave – Catarine – ma par lui e jere la ninine e cussì par plui [...]
Al jere un Istât che al brusave lis pieris e nol lassave recuie, jo o jeri distirât te ombrene dal bearç cu la lenghe di fûr e lis orelis a pendolòn che o spietavi che tu tornassis de vore. Un Istât cussì nol jere mai stât che jo mi ricuardi. Scaturî dal cjalt, come flamis di fûc tal aiar, il flum [...]


text:
Fumate
La fumate nol è altri che un nûl che al è logât a une altece minime o propite parsore de superfcie de Tiere, formade di piçulis gotis di aghe in sospension. Al è un dai fenomens atmosferics che plui influence la mobilitât
Come fenomeni meteorologjic, o fevelin di fumate cuant che che un nûl si à formât in conseguence di une pression atmosferiche relativementri alte, in presence di a vonde umiditât e cence aiar. Chestis trê condizions a fasin in mût che la la formazion e la permanence de fumate e sedi plui comun intes zonis planis e bassis. In chestis zonis cun di plui spes si cjatin roiis e lûcs di racuelte di aghe, che a casin alte umiditât e duncje a favorissin ancjemò di plui la fumate. La formazion e capite in dutis lis stagjons, ma a durin a vonde dome in unvier.
I principâi efiets de fumate che no si jeve ma reste a son:
- Stabilizazion des temperaduris ambientâls su nivei bas, ancje sot dai 0 °C, cussì che no si verifichin plui la alternance di temperadure tra dì e gnot.
- Diminuzion de visibilitât, che e je ridusude tai câs estrems a dome dîs metris.
- Aument dai efiets negatîfs dal incuinament atmosferic, pe mancjance di ventilazion.
- Aument sensibil de sensazion di frêt.
La mancjance di visibilitât rint plui dificilis o a voltis imposibii i traspuarts stradâl, il trafic aereo e maritim, cun conseguencis impuartantis ancje pe economie; la valutazion sbaliade des distancis, plui frecuente in câs di fumate a bancs, e je cause di incidents ancje grâfs.
In Friûl la fumate e je presint inte plane, aumentant di intensitât lant viers ovest, a cause ancje des tantis roiis che si cjatin inte Basse. Fumate a bancs si dîs ancje cenglon. In Italie la zone cun maiôr frecuence e intensitât di fumate e je la Planure Padane e in particolâr lis zonis tra Mantue, Ferrare, Rovigo e Padue, tant che la autostrade A13 che passe par chei puescj e je stade la prime a sperimentâ une segnaletiche anti fumate.


text:
In gracie dai risultâts des elezions regjonâls che si son tignudis ai 6 e ai 13 di Dicembar, pe prime volte i nazionaliscj a son rivâts al guvier de Assemblee de Corsiche. Cun di fat, cul 35,34% dai vôts cjapâts tal secont turni eletorâl, la coalizion Pè a Corsica e à otignût 24 dai 51 conseîrs che a formin la Assemblee: 17 espression di Femu a Corsica (che tal prin turni e veve vût il 17,62%) e 7 di Corsica Libera (7,73% tal prin turni). Ancje se cun doi conseîrs in mancul de maiorance assolude, i elets di Pè a Corsica a àn rivât a elei l’indipendentist Jean-Guy Talamoni ae presidence de Assemblee e il nazionalist moderât Gilles Simeoni ae presidence dal esecutîf de Coletivitât Teritoriâl Corse.
CHEST SUCÈS STORIC al è il risultât di fatôrs diviers: il slontanâsi dai citadins dai partîts politics “tradizionâi”; la reazion ai no des istituzions francesis pes domandis che a rivin de Corsiche; il fruçonament dai partîts politics “francês” (tal prin turni si vevin 5 listis di çampe e 4 di diestre) alimentât ancje dal “clanisim” o sei dal sisteme di grups locâi di podê; il svicinâsi progressîf des diviersis animis dal nazionalisim cors. Se il prin di chescj elements si lu cjate un pôc pardut ator pe Europe, il secont al è leât aes boçaduris o ai ritarts dai orghins di podê statâl tai confronts di posizions che, su la isule, a àn la poie de plui part des fuarcis politichis, come la couficialitât de lenghe corse (fate buine de Assemblee de Corsiche tal 2013 ma blocade di Parîs), il statût dai residents, il plan plurienâl di svilup de Corsiche, la autonomie fiscâl o la amnistie pai presonîrs politics.
LA INCRESSITE PROGRESSIVE DAL NAZIONALISIM intai ultins agns e je leade ancje ae capacitât di superâ lis divisions internis cun acuardis di program o di obietîf. Un risultât facilitât ancje de decision dal Front di Liberazion Nazionâl Cors di meti fin, vie pal 2014, ae lote armade che par cuasi 40 agns e à segnât la isule. Chel istès si trate di un ecuilibri delicât, dal moment che dongje di une fuarte pluralitât interne – Femu a Corsica e je formade di PNC, Inseme e Chjama Naziunale, intant che Corsica Libera e ten adun Corsica Nazione Indipendente, ANC-PSI e Strada Diritta – la aree nazionaliste e cjape dentri ancje altris sogjets politics plui piçui, ma vivarôs tant che Rinnovu e A Manca.
SI À PO DI RICUARDÂ CHE CHESTE E SARÀ UNE LEGJISLATURE CURTE. Cul prin di Zenâr dal 2018, di fat, si varà une uniche Coletivitât de Corsiche al puest de atuâl Coletivitât Teritoriâl formade di doi Dipartiments. Chest al vûl dî che si tornarà a votâ ca di doi agns. Dongje di vê mancul timp par dimostrâ ce che al è bon di fâ, il gnûf esecutîf nazionalist si cjate za sot dal fûc trasversâl de politiche e de stampe francese. Cheste ultime, par esempli, e acuse i nazionaliscj di vê alimentât il razisim dopo che un lûc di preiere islamic al è stât fiscât sot Nadâl a Ajacciu. I politics di Parîs invezit a àn tacât in maniere feroce Jean-Guy Talamoni par vê “olsât” fâ il so discors di insediament dut e dome par cors. ❚
✒ Carli Pup
La gnove stagjon de Corsiche. I nazionaliscj pe prime volte al guvier de isule............
In gracie dai risultâts des elezions regjonâls che si son tignudis ai 6 e ai 13 di Dicembar, pe prime volte i nazionaliscj a son rivâts al guvier de Assemblee de Corsiche. Cun di fat, cul 35,34% dai vôts cjapâts tal secont turni eletorâl, la coalizion Pè a Corsica e à otignût 24 dai 51 conseîrs che a formin la Assemblee: 17 espression di Femu a Corsica (che tal prin turni e veve vût il 17,62%) e 7 di Corsica Libera (7,73% tal prin turni). Ancje se cun doi conseîrs in mancul de maiorance assolude, i elets di Pè a Corsica a àn rivât a elei l’indipendentist Jean-Guy Talamoni ae presidence de Assemblee e il nazionalist moderât Gilles Simeoni ae presidence dal esecutîf de Coletivitât Teritoriâl Corse.


text:
I popui ladins, come ducj i popui dal mont, a àn i lôr costums tradizionâi. Metiju sù nol è dome un vistîsi, ma al è un rituâl che al incjarne un messaç di identitât e partignince a une culture e a une tiere.
PAI LADINS DOLOMITANS_ Il costum ladin, preservât gracie al interès di cualchi storic dal Votcent (come Josef Moroder Lusenberg e Jan Batista Alton), di regule al veve di sedi metût intor dome de int dal puest e cusît dome de sartore dal paîs.
Te Val Gardene a son fuarts i riclams spagnûi e portoghês, par vie dai contats cui marcjadants rivâts ta chês valadis a sgambiâ i lôr prodots. Lis feminis maridadis a àn un façolet zâl, chês ancjemò di incjasâsi ros.
I oms maridâts, invezit, a doprin une cjamese a rosis sot des tiracjis verdis, chei no sposâts le àn rosse. Elements distintîfs: il cjapiel neri, che ducj a metin tal dì di fieste (“cneidl”), il mantel neri (“bagana”) e pai oms la cinture di piel cui ricams fats cun plumis di code di pavon.
Tal Fassan il vistît di om al previôt bregons di piel o lane neris o maron, luncs fin tal zenoli, un bustin ros, une cjamese di lin blancje, une golarine di sede, gjachete nere, cjalçuts blancs, cinturon in piel ricamât o une fasse blancje, il cjapiel o la barete di pelice, e in vite une cjadene di monedis di arint. La femine fassane e à une vieste clamade “camejot” cun bustin ros, vert, blu o viole e largje cotule di lane a pletis nere o bordeaux o maron o vert scûr o blu, la passemanerie dal bustin e de cotule di sede zale o di curdelis doradis, la cjamese blancje, dacuel e mudandons di picet, sotvieste blancje o rosse (pal invier), grimâl in mussule a rosis, cjalzetons blancs, curdele di rosis in vite, spilis di arint tai cjavêi o pietin cun perlinis e rincjins di corâl.
Tal Belumat i colôrs dai costums a son chêi des monts: il maron dal len o il verdon dal muscli pai bregons di fustagn. Pes feminis la cotule nere e fâs contrast cu lis sflandorosis fantasiis dai façolets e lis maniis a buf des cjamesis. Il façolet al va metût sul cjâf in glesie o su lis spalis pe fieste o i dîs di vore. Tai pîts, “skarpecs” di vilût neri o la “dambra” (un çucul di len e ponte in fiêr).
(rielaborazion da D. Bindi-Mondaini, I costumi della Val Gardena, Mezzolombardo (TN), 1995; C. Conta, M. Chiocchetti, Gran Festa da d’Istà – Fascegn: n viac te la storia, 2004; C. Zoldan, Il costume popolare della provincia di Belluno nell’800 e inizi 900, in “Bellunesi nel mondo”, mensile dell’Associazione Bellunesi nel Mondo. XI (1986), XXII (1987), XXIII (1988).
IN FRIÛL_ Di costum furlan di fevele fin dal Cincent, ma lis primis regjistrazions a vegnin fatis te ete di Napoleon. Vie pal Fassisim l’interès pal costum al à un savôr dut nazionalistic e lis ricostruzions di diviers modei no corispuindin dispès al vêr. A son Lea D’Orlandi, Gaetan Perusini e Michêl Gortani che a vierzin la strade a un studi plui precîs.
Il costum popolâr furlan al jere di solit cusît in cjase. Dome i tocs plui rafinâts come i façolets, i picets, lis passemaneriis a vignivin comprâts a Vignesie o Udin o Triest o in Austrie.
Il vistît di femine al è fat di: cjamese, cotulesot, cotule fintremai tai pîts, corpet, grimâl, cjalcis (blancjis tai dîs di fieste e coloradis pai dîs di vore), tai pîts dalbidis di len cu la ponte di corean (“train”) o fier (“glacins”) di invier e pal rest dal an scarpets, tor dal cuel golainis o figuris de Madone o un toc dal Ceri di Pasche o un ramut di ulîf benedet involuçât tune stofe, il façolet pes spalis o pal cjâf a seconde des ocasions (uniche ecezion a Davian, là che ancje la femine e à un cjapiel di paie insiorât di vilût o stofe a rosis). L’om al met sù, invezit, un crosat, gjachete, bregons fin tal zenoli, façolet tor dal cuel, cjalcetons blancs, scarpis, cjapiel di feltri o paie. Il corpet si clame “cassin piçul” se al à lis tiracjis, “cas grant o casson” se al è “a zîr” e cence maniis o cun maniis di lane di stacâ cuant che al covente. Il dut al è sempliç, ma si puedin zontâ particolârs elegants come i botons o i ricams o i picets di uncinet.
(trat di: C. Romeo, Il costume popolare, in F. Vicario (a cura di), Nuove lezioni di lingua e cultura friulana, n. 7, Società filologica Friulana, Udine 2006, pp.41-78)
TAI GRISONS_ Il colôr dominant dal costum di om al è il blu: si lu note tai vistîts dai musicants, ben diferents di chei ros doprâts te culture walser che e vîf tal stes Cjanton svuizar. Il blu al è ancje il colôr des cjamesis di contadin che pal solit i fruts e metin sù te ricorince dal Chalandamarz il Prin di Març, la fieste de fin dal Invier. Invuluçâts cuntun façolet ros tor dal cuel o dal cjâf, a van ator a cjantâ rimis antighis par dâ il benvignût ae Vierte. Lis frutis a àn la vieste rosse e nere. ■
Ilarie Colùs
LADINIE. Ce meti sù?............
I popui ladins, come ducj i popui dal mont, a àn i lôr costums tradizionâi. Metiju sù nol è dome un vistîsi, ma al è un rituâl che al incjarne un messaç di identitât e partignince a une culture e a une tiere.


text:
Timp pe preparazion: 10 minûts par preparâ e 55 minûts tal for
Ingredients par cuatri personis
3 ûfs, 100 gr di zucar, une steche di vanilie, 90 gr di farine, 200 gr di lat, une presute di sâl, 700 gr di cjariesis, 20 gr di brandy.
SI FASIN CUSSÌ
Un dai dolçs de tradizion francese, svelte e facile di preparâ, ideâl par sfrutâ lis cjariesis di stagjon (ma ancje armelins, ciespis, o baracocui di chei piçui).
Intune tortiere onte e infarinade si poin lis cjariesis taiadis a metât, cence il cuc, fin che si tapone dut il font. In bande si prepare la pastele, sbatint i ûfs cul zucar fin che si sglonfin ben, po dopo si zonte la farine passade tal tamês, il sâl, la vanilie (il dentri de steche o l’arome pront), e si va indenant a sbati, zontant plan lat e brandy, cence fâ smontâ l’impast, che al à di jessi biel sbrumôs. Si bute la pastele parsore des cjariesis, e si met tal for a 180° par 55 minûts, fin che e sarà biele dorade; dopo lassâ sclipî e guarnî cun zucar a vêl. La consistence e varâ di jessi plui chê di une omelette, che chê di une torte tradizionâl. ❚
Margherita Meggy Timeus
RICETE. Clafoutis di cjariesis............
Timp pe preparazion: 10 minûts par preparâ e 55 minûts tal for


text:
Il furlan doprât in sanitât al à un pionîr. Guglielmo Pitzalis, 61 agns, di Buie, al è lât in pension juste l’an passât ma si pues dî che al è stât il prin a adotâ par filosofie la marilenghe inte cure dai pazients. Vuê la robe e somee avonde normâl ma «cuant che o ai scomençât a fâ il miedi – al conte Guglielmo – in corsie o in ambulatori fevelâ furlan e jere robe di marzians». La uficialitât dal rapuart miedi-malât e la impussibilitât di descrivi par furlan i tiermins tecnics a jerin lis causis di cheste situazion: dut câs cuant che il zovin dotôr Pitzalis, laureât in Midisine a Padue, al à tacât a lavorâ intal dispensari di Cividât tant che pneumolic e igjenist, al à sintût daurman che intal contat cui siei malâts «la robe plui impuartante e jere creâ une complicitât. Par chest doprâ la marilenghe di un pazient e je la miôr maniere di metisi su la sô linie: al jude a vê plui fiducie e a fâ sintî plui sigûr cui che ti da te tôs mans la sô salût».
PRIMIS ESPERIENCIS_ A Cividât chest mût di fâ nol ven dome declarât, ma scrit neri su blanc. Pitzalis di fat al fâs meti fûr une targhete trilengâl di indicazion dal dispensari: «la struture e veve tancj pazients ancje des valadis dal Nadison e cussì la scrite e jere taliane, furlane e slovene». Passât il prin moment dal scandul («parcè che al covente un moment par fâ acetâ aes personis ce che a son») la procedure e je deventade comun: «par curâ lis personis – al sosten Pitzalis – al è impuartant capî la lôr vite; e cemût fasino a spiegâsi intune lenghe che no je la lôr?».
LA ESPERIENCE DAL GERVASUTTA_ Stant che il metodi al funzionave, cuant che il miedi si è trasferît al Dipartiment di Prevenzion a Udin si è presentade la ocasion par resonâ in tiermins ancjemò plui ambiziôs, lant a doprâ il furlan intune operazion une vore plui largje che e je chê de promozion de salût cun messaçs in marilenghe des vacinazions, ae prevenzion dai tumôrs, ai incidents sul lavôr. Daûr di dut ce che al è stât fat tai ultins vincj agns inte comunicazion sanitarie par furlan si pues viodi la man di Guglielmo: «il furlan al è un imprest ecezionâl par fâ educazion sanitarie. Al covente dome cjatâ il slogan just e il messaç al rive dret a destinazion» al spieghe. Intal percors par rivâ a cheste cussience al è stât fondamentâl par lui l’incuintri cui miedis dal Gervasutta, in particolâr cul primari di riabilitazion, il dotôr Paolo Di Benedetto. «Chei miedis a àn resonât in tiermins ancje sientifics sul ûs dal furlan parcè che intal recupar des abilitâts dai pazients cjapâts di ictus si è viodût che la abilitât linguistiche di tornâ a meti in vore e je chê de lenghe mari. Par chest il furlan al è stât impuartanton tal lôr lavôr e dal lôr sburt al è nassût il libri «Il furlan pai miedis» che al è un prin pas par spiegâ in marilenghe ancje i tiermins sientifics: e chest al è stât determinant parcè che al à insiorât sedi il «status» che il «corpus» de lenghe furlane».
TANTIS SODISFAZIONS_ Il belanç de situazion al è duncje positîf: «La azion di prevenzion puartade indevant in chescj agns e je stade fantastiche par gno cont e cierts slogans a son rivâts drets al cûr e al cjâf des personis». «Cjale indevant: vaciniti!» pe campagne antinfluenzâl, «Cjape a pet la tô salût» cuintri i tumôrs dal sen e «Ocjo» cuntri dai incidents sul lavôr a àn vût risultâts preseâts no dome in Friûl. L’Istitût Superiôr pe Sigurece sul Lavôr al à premiât «Ocjo» tant che une des miôr campagnis in dute Italie. Dut câs «al reste cetant di fâ. Ma int come Daniela Gnesutta e Silla Stel e sa ce fâ e lu fasarà une vore ben. Sperìn che si zontin simpri plui operadôrs e che e sedi simpri plui disponibilitât a lavorâ intun contest plurilengâl».
UTIL ANCJE PE INTEGRAZION_ Un contest che Gugliemo al pratiche di agns inte sô ativitât di cure dai citadins forescj e di formazion dai mediatôrs culturâi: ancje cumò che al è in pension al continue a operâ tant che referent regjonâl de Societât Taliane di Medisine des Migrazions. «La cuistion de nestre identitât e je une vore impuartante soredut se nus sburte a jessi plui atents aes identitâts di chei altris. I fîs di chei che vuê o considerìn forescj a saran i furlans di doman». Inte sô ativitât Pitzalis al à cjatât di bande dai imigrâts «une gruesse cussience di vivi intun contest plurilengâl come il Friûl, che al è ancje stât par secui tiere di emigrazion. Chestis a son condizions che a varessin di rindi la nestre une tiere di bon acet. No a câs i fîs dai imigrâts a son dispès chei che a scuele a imparin il furlan plui a la svelte e miôr dai nestris fîs, e cence prejudizis!».
Walter Tomada
ATUALITÂT – Miedi e pionîr de politiche linguistiche............
Il furlan doprât in sanitât al à un pionîr. Guglielmo Pitzalis, 61 agns, di Buie, al è lât in pension juste l’an passât ma si pues dî che al è stât il prin a adotâ par filosofie la marilenghe inte cure dai pazients. Vuê la robe e somee avonde normâl ma «cuant che o ai scomençât a fâ il miedi – al conte Guglielmo – in corsie o in ambulatori fevelâ furlan e jere robe di marzians». La uficialitât dal rapuart miedi-malât e la impussibilitât di descrivi par furlan i tiermins tecnics a jerin lis causis di cheste situazion: dut câs cuant che il zovin dotôr Pitzalis, laureât in Midisine a Padue, al à tacât a lavorâ intal dispensari di Cividât tant che pneumolic e igjenist, al à sintût daurman che intal contat cui siei malâts «la robe plui impuartante e jere creâ une complicitât. Par chest doprâ la marilenghe di un pazient e je la miôr maniere di metisi su la sô linie: al jude a vê plui fiducie e a fâ sintî plui sigûr cui che ti da te tôs mans la sô salût».


text:
La cuistion dai tais dai finanziaments a lis trasmissions di emitentis privadis e à vût la atenzion no dome di cui che al lavore tal cjamp de lenghe furlane. Il prin at concret al è stât chel dal conseîr regjonâl de Slovenska Skupnost / Union Slovene, Igor Gabrovec che al à presentât une interogazion al president de Regjon là che si domande ae aministrazion regjonâl di rindi cont di cheste situazion e di proviodi a superâle. Un at che al dimostre che e esist une solidarietât reâl tra cui che si bat pai dirits dai slovens e cui che si bat pai dirits dai furlans. Ancje il conseîr regjonâl di IdV Enio Agnola al à denunciade la dificil situazion leade a cheste riduzion finanziarie.
(REDAZION)
CULTURE – Slovenka Skupnost a pro dal furlan............
La cuistion dai tais dai finanziaments a lis trasmissions di emitentis privadis e à vût la atenzion no dome di cui che al lavore tal cjamp de lenghe furlane. Il prin at concret al è stât chel dal conseîr regjonâl de Slovenska Skupnost / Union Slovene, Igor Gabrovec che al à presentât une interogazion al president de Regjon là che si domande ae aministrazion regjonâl di rindi cont di cheste situazion e di proviodi a superâle. Un at che al dimostre che e esist une solidarietât reâl tra cui che si bat pai dirits dai slovens e cui che si bat pai dirits dai furlans. Ancje il conseîr regjonâl di IdV Enio Agnola al à denunciade la dificil situazion leade a cheste riduzion finanziarie.


text:
diumenge, de gener 28, 2007
E la ligrie e je dai zovins
isal di avilîsi? sperin in amsterdam il prossin.
2007: nuie
2006: cjase cun un ami
2005: cene là di amîs po a triest
2004: cene a cjase di amîs po udin
2003: une pizze e po un salt a udin
2002: no mi visi. PAr cui probabil nuie
2001: nuie
2000: dongje di dael cun chei des mediis
1999-....: zoventût
2007: nuie
2006: cjase cun un ami
2005: cene là di amîs po a triest
2004: cene a cjase di amîs po udin
2003: une pizze e po un salt a udin
2002: no mi visi. PAr cui probabil nuie
2001: nuie
2000: dongje di dael cun chei des mediis
1999-....: zoventût
divendres, de gener 19, 2007
Fin de session di zenâr
Un mesut che no scrivevi. O ai fat îr l'ultin esam, sperin che sedi lât ben. Però sai za che o ai passât un esam dûr, un dai doi plui dificii (chel altri al è chel di fisiche 2). Par cui soi content. Lis robis a van ben in chest cjamp. Tes vacancis, dal pont di viste privât a son ladis mancul ben. Soredut pal ultin. O varai di fâ un messaç di riepilogo dai miei Ultins passâts, par fâ un belanç. O soi cuasi deventât un espert di furlan e Internet, di consultâ cuant che si vûl meti sù un progjet di traduzion. E doi agns fa o savevi a malapene che al esisteve une grafie standard. Po ben, lunis a tornin a scomençâ lis lezions, chest periodi al è fondamentâl, se mi gjavi i esams indaûr ca di un an a Zenâr podaressi vê finût. Se no, al larà dut plui indevant.
Fûr a saran 15 grâts. cuntun aiarut che samee di jessi in Març/Avrîl; no pensi che a sedin stâts plui di 2-3 zornadis di frêt chest an. Ala fin mi sa che chê dal efiet sere e je vere, se no no si spieghe. Nuie nêf. Nuie ploie. Al è miôr trasferîsi plui a nord fin cuant che si rive. Ah, intes vacancis o ai ancje comprât un disc par furlan. Rap par cjargnel, di Dek Ill Ceesa. Bulo. Soi content di vê paiât 10€. Magari a fossin plui int come cheste.
Fûr a saran 15 grâts. cuntun aiarut che samee di jessi in Març/Avrîl; no pensi che a sedin stâts plui di 2-3 zornadis di frêt chest an. Ala fin mi sa che chê dal efiet sere e je vere, se no no si spieghe. Nuie nêf. Nuie ploie. Al è miôr trasferîsi plui a nord fin cuant che si rive. Ah, intes vacancis o ai ancje comprât un disc par furlan. Rap par cjargnel, di Dek Ill Ceesa. Bulo. Soi content di vê paiât 10€. Magari a fossin plui int come cheste.
Etichetis: musiche, timp, universitât
Subscriure's a: Missatges (Atom)